SKRIFTLIG FORESPØRGSEL E-0460/01

af Paulo Casaca (PSE) til Kommissionen

(19. februar 2001)

Om: Blodpropper hos flypassagerer

Kommissionen oplyste i sit svar på min skriftlige forespørgsel E-2020/99(1) om flypassagerers pladsforhold, at den ville behandle dette spørgsmål i et høringsdokument.

Overraskende nok fremgår det ikke alene af det pågældende dokument (punkt 2.1), at der endnu ikke foreligger tilstrækkelige beviser for blodpropper hos flypassagerer til, at dette spørgsmål kan tages alvorligt, men det påstås også, at passagerernes begrænsede pladsforhold sikrer bedre beskyttelse i tilfælde af nødlanding.

Der er nu næsten gået et år, og indtil dags dato er det ikke lykkedes mig at finde noget videnskabeligt bevis for, at indespærring af passagerer på ekstremt begrænset plads i flyene skulle forbedre deres sikkerhed. Tværtimod fremgår det af talrige videnskabelige publikationer hvilket understøttes af de faktiske forhold og den offentlige opinion at blodpropper hos flypassagerer er en af følgerne af den indespærringspolitik, som passagererne er genstand for. Det fremgår endog, at forekomsten af blodpropper blandt flypassagerer er meget høj, nemlig 1 promille (Aerospace Medical Association Air Transport Medicine Committee, Traveller's Thrombosis, Deep Vein Thrombosis associated with travel, januar 2001).

Blodpropper hos flypassagerer kan således betragtes som en af de mest åbenbare følger af den umenneskelige behandling, som flyselskaberne hyppigt udsætter deres passagerer for, og også reumatiske sygdomme, klaustrofobi og selv syndromer som den såkaldte air rage, der nævnes flere gange i Kommissionens dokument, uden at der peges på nogen årsag dertil, er en naturlig følge af denne behandling.

Kan Kommissionen besvare følgende spørgsmål:

1. Mener den ikke, at det er på høje tid, at den tager sin holdning til indespærring af flypassagerer på minimal plads op til fornyet vurdering?

2. Mener den ikke, at det ville være rimeligt at udvide principperne i den allerede eksisterende fælleskabslovgivning om et mindstemål af plads til høns, grise og andre dyr under transport til også at gælde for transport af mennesker i fly?

(1) EFT C 219 E af 1.8.2000, s. 68.

Svar afgivet på Kommissionens vegne af Loyola de Palacio

(8. maj 2001)

Kommissionen er klar over, at flytransport af passagerer over lange distancer kan øge risikoen for thrombose eller på anden måde påvirke passagerernes helbred. Kommissionen er imidlertid af den opfattelse, at den med den nuværende viden ikke er berettiget til at fremsætte et lovforslag, og at det er nødvendigt at granske de videnskabelige undersøgelser, der er udført over alt i verden, førend der træffes konklusioner om eventuelle fællesskabsforanstaltninger med henblik på at beskytte passagerers helbred, bl.a. vedrørende den plads, der afsættes til passagerer af andre hensyn end at sikre en hurtig evakuering af fly.

Verdenssundhedsorganisationen (WHO) afholdt den 12. og 13. marts 2001 en høring om emnet, hvor det i øvrigt blev bekræftet, at der endnu mangler konkrete beviser for sammenhængen mellem risikoen for thrombose og flyrejser. WHO stiller forslag om at iværksætte en række epidemiologiske undersøgelser af risikoen, problemets omfang og de faktorer, som påvirker risiciene; undersøgelser, som gør det muligt at isolere forskellige faktorer (kabinetryk, iltkoncentration, alkoholforbrug og mangel på fysisk aktivitet); og endelig en undersøgelse af effektiviteten af forskellige forebyggende foranstaltninger. En række luftfartsselskaber forekommer at være interesserede i at deltage i og også bidrage til at finansiere disse undersøgelser.

Kommissionen har til hensigt at følge udviklingen inden for forskningen på dette område på nært hold. Den vil i den forbindelse også tage hensyn til resultaterne af et forskningsprojekt benævnt Dynasafe, som finansieres af Fællesskabets femte rammeprogram for forskning og teknologisk udvikling(1).

(1) KOM(97) 553 endelig udg.